








                                              



                                                                                  Anexa nr.___

                                                                                               la  Hotărârea nr. .........../....................

STUDIU DE OPORTUNITATE 

în vedere atribuirii contractului de delegare a serviciului de transport public local de persoane pe raza UATO Deta.
Serviciul public de transport local de persoane se organizează de către autorităţile administraţiei publice locale, pe raza unităţilor administrativ-teritoriale, cu respectarea următoarelor principii:
a) promovarea concurenţei între operatorii de transport, respectiv transportatorii autorizaţi, cărora li s-a atribuit executarea serviciului;
b) garantarea accesului egal şi nediscriminatoriu al operatorilor de transport şi al transportatorilor autorizaţi la piaţa serviciului public de transport local şi judeţean;
c) garantarea respectării drepturilor şi intereselor utilizatorilor serviciul public de transport local;
d) rezolvarea problemelor de ordin economic, social şi de mediu ale localităţilor;
e) administrarea eficientă a bunurilor aparţinând sistemelor de transport proprietate a unităţilor administrativ-teritoriale;
f) utilizarea eficientă a fondurilor publice în activitatea de administrare sau executare a serviciului public de transport local;
g) deplasarea în condiţii de siguranţă şi de confort, inclusiv prin asigurarea de risc a mărfurilor şi a persoanelor transportate, precum şi a bunurilor acestora prin poliţe de asigurări;
h) asigurarea executării unui serviciu public de transport public suportabil în ceea ce priveşte tariful de transport;
i) recuperarea integrală a costurilor de exploatare, reabilitare şi dezvoltare prin tarife/taxe suportate de către beneficiarii direcţi ai transportului, denumiţi în continuare utilizatori, şi prin finanţarea de la bugetele locale, asigurându-se un profit rezonabil pentru operatorii de transport şi transportatorii autorizaţi;
j) autonomia sau independenţa financiară a operatorilor de transport şi a transportatorilor autorizaţi;
k) susţinerea dezvoltării economice a localităţilor prin realizarea unei infrastructuri de transport moderne;
l) satisfacerea cu prioritate a nevoilor de deplasare ale populaţiei, ale personalului instituţiilor publice şi ale operatorilor economici pe teritoriul unităţilor administrativ-teritoriale prin servicii de calitate;
m) protecţia categoriilor sociale defavorizate, prin compensarea costului transportului de la bugetul local;
n) integrarea tarifară prin utilizarea unui singur tip de legitimaţie de călătorie pentru toate traseele şi pentru toate mijloacele de transport ale serviciului public local şi judeţean;
o) dispecerizarea serviciului public de transport local şi judeţean de persoane realizat prin programe permanente;
p) consultarea asociaţiilor reprezentative ale operatorilor de transport şi/sau ale transportatorilor autorizaţi, precum şi ale utilizatorilor în vederea stabilirii politicilor şi strategiilor locale privind serviciul public de transport local şi judeţean, precum şi modalităţile de funcţionare a acestui serviciu.
Potrivit prevederilor Legii 92/2007, art.21, „...serviciile de transport public local se pot administra prin atribuirea acestora în următoarele modalităţi: 

a) gestiune directă; 

b) gestiune delegată; 

Alegerea modalităţii de atribuire a serviciilor de transport public local se face, în condiţiile prezentei legi, precum şi ale Legii nr. 51/2006, prin hotărâre adoptată de consiliul local. 

În cazul de faţă, adecvat scopului urmărit şi în conformitate cu prevederile legale, între Autoritatea administrației publice locale, Orașul Deta şi viitorul operator de transport, se propune ca administrarea să se realizeze prin contract de gestiune delegata, de tip contracte de achiziţie publică de servicii. 
Procedura de atribuire a contractelor de delegare a gestiunii serviciilor publice de transport călători, de tip contracte de achiziţie publică de servicii reglementate la art. 29 alin. (8) lit. b) din Legea nr. 51/2006, republicată, cu modificările şi completările ulterioare, efectuate cu autobuze, se stabileşte de către autorităţile administraţiei publice locale, conform prevederilor Legii nr. 98/2016, cu modificările şi completările ulterioare.
Pot executa serviciul public de transport local de persoane operatorii de transport rutier şi transportatorii autorizaţi.

Operatorii de transport rutier sunt deţinători ai licenţelor eliberate în condiţiile legii. Aceştia pot fi:
a) societăţi înfiinţate de unităţile administrativ-teritoriale sau de unităţile administrativ-teritoriale membre ale asociaţiilor de dezvoltare intercomunitară ori ale altor forme de asociere a unităţilor administrativ-teritoriale;
b) societăţi rezultate ca urmare a reorganizării administrative a regiilor autonome de interes local sau judeţean ori a serviciilor publice de transport de specialitate subordonate autorităţilor administraţiei publice locale, al căror capital social este deţinut, în totalitate sau în parte, în calitate de proprietar ori coproprietar, de către unităţile administrativ-teritoriale;
c) societăţi comerciale cu capital social privat sau mixt, deţinătoare de licenţe de transport valabile;
d) servicii publice de interes local specializate, cu personalitate juridică, înfiinţate şi organizate în subordinea consiliilor locale prin hotărâri ale autorităţilor deliberative ale unităţilor administrativ-teritoriale respective.
Transportatorii autorizaţi sunt transportatorii care deţin autorizaţii de transport eliberate de către autoritatea de autorizare din subordinea primăriei. Aceştia pot fi:

a) societăţi comerciale înfiinţate de autorităţile administraţiei publice locale, deţinătoare de autorizaţii de transport valabile;
b) societăţi comerciale rezultate ca urmare a reorganizării administrative a regiilor autonome de interes local ori a serviciilor publice de specialitate subordonate autorităţilor administraţiei publice locale, al căror capital social este deţinut, în totalitate sau în parte, în calitate de proprietar sau coproprietar, de către unităţile administraţiei publice respective, deţinătoare de autorizaţii de transport valabile;
c) societăţi comerciale cu capital social privat sau mixt, deţinătoare de autorizaţii de transport valabile;
d) persoane fizice sau asociaţii familiale autorizate să presteze transport public local de mărfuri sau de persoane, deţinătoare de autorizaţii de transport valabile.
Motive de ordin economic, financiar, social şi de mediu justificative 
Prin hotărârea Consiliului local al orașului Deta nr. 29/12.04.2021 s-a aprobat depunerea documentației la Ministerul Economiei, Antreprenoriatului și Turismului în vederea inițierii unei hotărâri a Guvernului României pentru atestarea Orașului Deta ca stațiune turistică de interes local. Aceasta presupune, printre altele, asigurarea mijloacelor de transport în comun care deservesc cetățenii și turiștii care vizitează stațiunea, stabilirea unor trasee în apropierea obiectivelor turistice, facilitând accesul la acestea.  
Oportunitatea atribuirii serviciului este fundamentată de faptul că cetățenii care se deplasează în localitatea Deta nu au, în prezent, un mijloc de transport din zonele de la periferie spre centrul orașului, sau din satul aparținător Opatița în orașul Deta având în vedere ca acesta se afla la 5 km distanță de centrul orașului. 

 S-a constatat că ar fi necesar un traseu care să lege Zona Termal, Zona Târgul Mare, Zona Kecsketelep, de centru, inclusiv spre unitățile de învățământ de toate nivelele (antepreșcolar, preșcolar, primar, gimnazial, liceal). De asemenea, ar fi necesar, un traseu care să lege satul Opatița de centrul orașului, precum și de Ștrandul Termal, în special în sezonul estival.
· sunt necesare 3 curse, zilnic, pe fiecare traseu în parte
· cursele se vor realiza pe ruta stabilita de autoritatea publica locală: 
          - Zona ANL, Calea Banlocului, Avram Iancu, Str. Ghiladului, Str. Gyula Reviczky, Calea Voitegului, Str. Victoriei - Șc. Generală, Str. Mihai Viteazu - Liceu, Str. Revoluției, Str. Mihai Viteazu Liceu, Str. Victoriei – Sc. Generală;

          - Zona ANL, Calea Banlocului, Avram Iancu, Str. Ghiladului, Str. Gyula Reviczky, Calea Voitegului, Opatița, Str. Victoriei, Str. Mihai Viteazu, Str. Revoluției, Str. Mihai Viteazu, Str. Victoriei, Str. Ghiladului, Calea Banlocului, Ștrand Termal;

· numărul persoanelor care au nevoie de acest serviciu este de aproximativ ...... / lună;

· la o cursa vor fi transportate un număr de persoane în funcție de capacitatea mijlocului de transport;

Delegarea gestiunii acestui serviciu se motivează și prin condițiile specifice orașului Deta, și anume:

· Inexistența unui operator de transport, structură proprie a autorității publice locale.

· Inexistența mijloacelor proprii de transport, iar pentru achiziționarea acestora ar trebui alocata de la bugetul local o suma considerabilă.

· Primăria orașului Deta va monitoriza modul de constituire al tarifelor și modificările acestora prin clauzele stabilite în contractul de delegare și le va supune aprobării lor de către Consiliul Local.
· Impunerea efectuării serviciului de transport public local de persoane în condiții de siguranță și confort.

Oportunitatea atribuirii contractului de delegare a serviciilor de transport public local, este determinată de necesitatea gestionării serviciilor de transport public local de persoane, în condiții de eficiență financiară și managerială, de către un operator de transport public de persoane, care deține capacitatea tehnică necesară și are abilitatea de a satisface în condiții de competitivitate necesitățile populației în acest domeniu.

Autoritatea administraţiei publice locale are dreptul de a decide încredinţarea serviciilor de transport public local de persoane unui operator economic care poate demonstra potenţialul tehnic, financiar şi organizatoric de a realiza obiectivele propuse în vederea eficientizării transportului public de persoane în Orașul Deta. 
Serviciul de transport public local de persoane se organizează pentru a satisface cu prioritate nevoile populaţiei (principalul client), precum şi ale instituţiilor publice şi ale agenţilor economici. Se urmărește îmbunătăţirea condiţiilor de viaţă ale cetăţenilor prin promovarea calităţii şi eficienţei transportului public local de persoane. 

Durata contractului de atribuire

Conform prevederilor art. 28, alin (1), lit a) din Legea nr.92/2007, durata contractului de delegare de gestiune a serviciului de transport public local de persoane prin curse regulate, trebuie să fie corelată cu durata medie de amortizare a tuturor mijloacelor de transport deţinute în proprietate sau în baza unui contract de leasing, dar nu mai mult de 10 ani pentru transporturile realizate cu autobuze. 

Având în vedere înființarea serviciului public de transport în cursul acestui an, fără a avea o experiență anterioară în domeniul transportului public de persoane, precum și politica autorității locale de a crea condiții cât mai bune pentru utilizatorii finali ai acestor servicii indicat este ca durata contractului de delegare de gestiune să fie stabilită între 1 si 2 ani. Pe baza studiilor și experienței dobândite în această perioadă, se poate delega serviciul, ulterior, pe perioada maximă legală de 10 ani.
CONCLUZII

Având în vedere întreaga legislaţie ce reglementează organizarea serviciului de transport public local de persoane prin curse regulate, dar şi resursele şi politica consiliului local, se pot trage următoarele concluzii:

1. Din analiza datelor prezentate rezultă că efectuarea serviciului de transport public local de persoane prin curse regulate, pe traseele mai sus menționate, în condiţiile impuse în caietul de sarcini, este necesară și oportună;
2. Avantajele implementării contractului de delegare la nivelul autorității publice constau în transferul riscului de la autoritatea publică la o societate comercială, creșterea atractivității populației prin oferirea unor servicii de calitate, reducerea costurilor în cazul în care se vor utiliza vehicule mai eficiente din punct de vedere al consumului și întreținerii tehnice.
3. Pentru asigurarea continuității executării acestui tip de serviciu comunitar în conformitate cu prevederile legale, propunem atribuirea contractului de delegare a serviciului de transport public local în orașul Deta, de tip contract de achiziţie publică de servicii reglementate la art. 29 alin. (8) lit. b) din Legea nr. 51/2006, republicată, cu modificările şi completările ulterioare.

